Cry Me a River

«Cry Me a River», ամերիկացի երգիչ Ջասթին Թիմբերլեյքի երգը 2002 թվականին թողարկված նրա առաջին՝ «Justified» ալբոմից։ Այն գրվել է Թիմբերլեյքի, Սքոթ Ստորչի ու պրոդյուսեր Թիմբալենդի կողմից։ Երգի հիմքում ընկած են Թիմբերլեյքի ու փոփ երգչուհի Բրիթնի Սփիրսի ավարտված հարաբերությունները։ Jive Records լեյբլը երգը՝ որպես ալբոմի երկրորդ սինգլ, ԱՄՆ ռադիոկայաններին է ուղարկել 2002 թվականի նոյեմբերի 24-ին։ «Cry Me a River» երգը փոփ-բալլադ է կոտրված սրտով տղամարդու մասին, որ «չի ուզում հիշել անցյալը»։
Սինգլը հիմնականում դրական արձագանքներ է ստացել քննադատներից, ովքեր ասել են, թե դա հիանալի երգ է Justified ալբոմից և գովաբանել են Թիմբալենդի աշխատանքը։ Նա 2004 թվականին տեղի ունեցած Գրեմմիի (անգլ.՝ Grammy Award) 46-րդ մրցանակաբաշխությունում ստացել է Գրեմմի մրցանակ Տղամարդու լավագույն փոփ վոկալ կատարում։ ԱՄՆ-ում այն երրորդ հորիզոնականն է զբաղեցրել Hot 100 և Pop Songs հիթ-շքերթներում, իսկ մյուս երկրներում ընդգրկվել է երգերի լավագույն տասնյակում։ Australian Recording Industry Association (ARIA) վարկածով այն համարվել է ոսկե (վաճառված 35 000 օրինակի համար), Syndicat National de l'Édition Phonographique (SNEP) վարկածով՝ արծաթե (վաճառված 125 000 օրինակի համար)։
Երգի տեսահոլովակը նկարահանել է Ֆրենսիս Լոուրենսը Մալիբուում, Կալիֆոռնիա։ Տեսահոլովակում Թիմբերլեյքի հերոսը հետևում է նախկին ընկերուհուն, որը իբր մարմնավորում է Բրիթնի Սփիրսին, և վրեժի ծրագիր է կազմում Թիմբալենդի ու նոր սիրուհու հետ։ Սփիրսը հաստատել է, որ տեսահոլովակը նկարահանվել է փիարի համար, սակայն Թիմբերլեյքը ժխտել է Բրիթնիի մասնակցությունը տեսահոլովակի ստեղծմանը։ 2003 թվականին տեղի ունեցած MTV Video Music Awards-ում տեսահոլովակը հաղթել է Տղամարդու լավագույն վիդեո և Լավագույն փոփ վիդեո անվանակարգերում։ Թիմբերլեյքը «Cry Me a River» երգը կատարել է իր համերգային հիմնական շրջագայությունների (Justified World Tour (2003-04), Justified & Stripped Tour (2003) և FutureSex/LoveShow (2007)) ժամանակ։ Երգի քավեր տարբերակները կատարել են բազմաթիվ երգիչներ, այդ թվում՝ Լեոնու Լյուիս, Թեյլոր Սվիֆթ։ Բրիթնի Սփիրսը ձայնագրել է պատասխան երգը՝ «Everytime», որն ընդգրկված է 2003 թվականին թողարկված նրա ստուդիական In the Zone ալլբոմում։


== Երգի ստեղծման պատմություն ==
Թիմբերլեյքն ու Սքոթ Ստորչը «Cry Me a River» երգը գրել են Թիմբալենդի հետ միասին, ով էլ դարձել է երգի պրոդյուսեր։ Ստորչն ասել է, թե իր համար հեշտ էր աշխատել Թիմբերլեյքի հետ ստուդիայում, թեև «[երգն] ուներ գաղտնի իմաստ»։ Լրագրողները համոված էին, որ երգը գրվել է Թիմբերլեյքի ու Բրիթնի Սփիրսի ռոմանտիկ հարաբերությունների հիման վրա, որոնք ավարտվել էին 2002 թվականին։ MTV News հանդեսին տրված հարցազրույցում Թիմբերլեյքն ասել է. «Ես միտումնավոր չեմ ասի, թե որ երգը ում մասին է։Ես միայն կասեմ, որ երգերի ձայնագրությունն ինձ օգնել է լուծել որոշ խնդիրներ։ Ինձ համար երգերը պարզապես երգեր են։ Նրան կարող են ստեղծվել այն դեպքերի հիման վրա, որ պատահել են քեզ հետ, կամ կարող էին պատահել»։ 2011 թվականի դեկտեմբերին Թիմբերլեյքը խոստովանել է, որ ինքը «Cry Me a River» երգը գրել է Բրիթնի Սփիրսի հետ վեճից հետո. «Ես խոսեցի նրա հետ հեռախոսով, և դա բնավ հաճելի խոսակցությւոն չէր։ Ես գնացի ստուդիա, իսկ նա [Թիմբալենդը] ասաց, թե ես անտրամադիր եմ»։ Թիմբալենդը հետո հիշել է. «Ես նրան ասացի. «Սրտիդ մոտ մի՛ ընդունիր», իսկ նա ինձ ասաց. «Չեմ կարողանում հավատալ, որ նա ինձ հետ այդպես վարվեց», հետո շարունակեց՝ «Դու իմ արևն էիր, դու իմ երկիրն էիր»


== Երգացանկ ==


== Հիթ-շքերթներ ==


== Հավաստագրեր ==


== Թողարկման պատմություն ==


== Ծանոթագրություններ ==


== Արտաքին հղումներ ==
Ջասթին Թիմբերլեյքի պաշտոնական կայքը
Ջասթին Թիմբերլեյքի էջը MySpace կայքում
Ջասթին Թիմբերլեյք (անգլ.) Internet Movie Database կայքում